ตลท.ปลด “H” NOBLE หลังแจงประเด็นบิ๊กล็อตสูงกว่ากระดาน ดันราคาวิ่งกระฉูด 8%
ตลท.ปลด "H" NOBLE หลังแจงประเด็นบิ๊กล็อตสูงกว่ากระดาน ดันราคาวิ่งกระฉูด 8% โดยล่าสุด ณ เวลา 11.30 น. อยู่ที่ระดับ 12.10 บาท เพิ่มขึ้น 0.90 บาท หรือ 8.04% สูงสุดที่ระดับ 12.30 บาท ต่ำสุดที่ระดับ 11.30 บาท มูลค่าการซื้อขาย 1.20 พันล้านบาท
12 มิ.ย. 2561

สืบเนื่องจากเมื่อช่วงเช้าที่ผ่านมา ตลาดหลักทรัพย์แห่งประเทศไทย (ตลท.) ขึ้นเครื่องหมาย H หลักทรัพย์ของบริษัท โนเบิล ดีเวลลอปเมนท์ จำกัด (มหาชน) หรือ NOBLE เป็นการชั่วคราวตั้งแต่เวลา 10.02 น. หลังปรากฏรายการซื้อขายหลักทรัพย์ด้วยวิธีบันทึกการซื้อขายรายใหญ่ (Trade report-Big lot) หลักทรัพย์ NOBLE และ NOBLE-F รวมจำนวน 190,402,750 ล้านหุ้น หรือ 41.71% ในราคาหุ้นละ 12.25 บาท ซึ่งเป็นราคาที่สูงกว่ากระดานซื้อขาย 8% เทียบกับราคาเปิดตลาดที่ระดับ 11.30 บาท จึงหยุดพักการซื้อขายหลักทรัพย์ของ NOBLE เป็นการชั่วคราวจนกว่าข้อเท็จจริงดังกล่าวจะเผยแพร่แก่นักลงทุน
ล่าสุด NOBLE ชี้แจงผ่านระบบสารสนเทศตลาดหลักทรัพย์แห่งประเทศไทย ว่า จะไม่มีการเปลี่ยนแปลงโครงสร้างการบริหาร ซึ่งบริษัทฯ จะดำเนินการตามประกาศของสำนักงาน ก.ล.ต. และเกณฑ์ที่เกี่ยวข้องต่อไป
ขณะเดียวกัน ภายหลังจากที่ NOBLE ได้ชี้แจงข้อมูล ทางตลท. ได้ปลดเครื่องหมาย H และเปิดให้มีการซื้อขายตามปกติในเวลา 11.30 น.
โดยราคาหุ้น NOBLE ณ เวลา 11.30 น. อยู่ที่ระดับ 12.10 บาท  เพิ่มขึ้น 0.90 บาท หรือ 8.04% สูงสุดที่ระดับ 12.30 บาท ต่ำสุดที่ระดับ 11.30 บาท มูลค่าการซื้อขาย 1.20 พันล้านบาท